CELEX: 32013R1335
Language: da
Date: 2013-12-13 00:00:00
Title: Kommissionens gennemførelsesforordning (EU) nr. 1335/2013 af 13. december 2013 om ændring af gennemførelsesforordning (EU) nr. 29/2012 om handelsnormer for olivenolie

14.12.2013   
            
            
               DA
            
            
               Den Europæiske Unions Tidende
            
            
               L 335/14
            
         KOMMISSIONENS GENNEMFØRELSESFORORDNING (EU) Nr. 1335/2013
   af 13. december 2013
   om ændring af gennemførelsesforordning (EU) nr. 29/2012 om handelsnormer for olivenolie
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 113, stk. 1, litra a), og artikel 121, stk. 1, litra a), sammenholdt med artikel 4, og
   ud fra følgende betragtninger:
   
               (1)
            
            
               Ved Kommissionens gennemførelsesforordning (EU) nr. 29/2012 (2) fastsættes særlige handelsnormer for detailhandelen med olivenolie og olie af olivenpresserester.
            
         
               (2)
            
            
               Producenterne, de handlende og forbrugerne bør sikres handelsnormer for olivenolie, der garanterer produkternes kvalitet og effektivt modvirker svig. Der bør til det formål fastsættes særlige bestemmelser, som skal supplere Europa-Parlamentets og Rådets forordning (EU) nr. 1169/2011 (3) og gøre kontrollen med handelsnormerne mere effektiv.
            
         
               (3)
            
            
               Det fremgår af talrige videnskabelige undersøgelser, at lys og varme påvirker olivenoliers kvalitet negativt. Derfor bør særlige betingelser vedrørende oplagring tydeligt angives på mærkningen for at oplyse forbrugeren om de optimale opbevaringsforhold.
            
         
               (4)
            
            
               For at lette forbrugerens valg af produkter er det afgørende, at obligatoriske oplysninger på mærkningen angives på en letlæselig måde. Der bør derfor fastsættes regler vedrørende læsbarhed og koncentrationen af obligatoriske oplysninger inden for det primære synsfelt.
            
         
               (5)
            
            
               For at sætte forbrugeren i stand til at forvisse sig om produktets friskhed bør det fastsættes, at den ikke-obligatoriske angivelse af produktionsåret alene må angives på mærkningen, når 100 % af emballagens indhold stammer fra dette produktionsår.
            
         
               (6)
            
            
               Af forenklingshensyn bør det fastsættes, at mærkning af fødevarer, der udelukkende er konserveret i olivenolie, ikke længere skal indeholde en angivelse af den procentdel, som den tilsatte olivenolie udgør af fødevarens samlede nettovægt.
            
         
               (7)
            
            
               For at sikre kohærens mellem Kommissionens forordning (EØF) nr. 2568/91 (4) og gennemførelsesforordning (EU) nr. 29/2012, navnlig hvad angår tolerance vedrørende resultatet af kontrollerne, bør der derfor foretages en tilpasning af den berørte bestemmelse i nævnte gennemførelsesforordning.
            
         
               (8)
            
            
               Medlemsstaterne bør foretage kontrol for at forvisse sig om, at angivelserne på mærkningen er korrekt, og at denne forordning efterleves. Til dette formål bør kontrollen af overensstemmelsen mellem produktets varebetegnelse og emballagens faktiske indhold styrkes og harmoniseres yderligere på grundlag af en risikoanalyse og ved sanktioner. Denne fremgangsmåde bør ligeledes gøre det muligt at bekæmpe svig, idet der opstilles mindstekrav til kontrol for alle medlemsstater og foretages en standardisering af rapporter, som forelægges Kommissionen.
            
         
               (9)
            
            
               Medlemsstaterne bør fastsætte sanktioner på nationalt plan. Sanktionerne skal være effektive, stå i et rimeligt forhold til overtrædelsen og have afskrækkende virkning.
            
         
               (10)
            
            
               Produkter, som er fremstillet og mærket i Unionen, eller som er indført i Unionen, inden nærværende forordning finder anvendelse, men er i overensstemmelse med gennemførelsesforordning (EU) nr. 29/2012, bør indrømmes en overgangsperiode, der gør det muligt for de erhvervsdrivende at anvende eksisterende lagre af emballage og sælge allerede emballerede produkter.
            
         
               (11)
            
            
               Kommissionen har udviklet et informationssystem til elektronisk forvaltning af dokumenter og procedurer i sine interne arbejdsgange og i sine forbindelser med de myndigheder, der er omfattet af den fælles landbrugspolitik. Det vurderes, at dette system gør det muligt at opfylde forpligtelserne til formidling, der er fastsat i gennemførelsesforordning (EU) nr. 29/2012 i overensstemmelse med Kommissionens forordning (EF) nr. 792/2009 (5).
            
         
               (12)
            
            
               Gennemførelsesforordning (EU) nr. 29/2012 bør derfor ændres i overensstemmelse hermed.
            
         
               (13)
            
            
               Foranstaltningerne i denne forordning er i overensstemmelse med udtalelse fra Forvaltningskomitéen for Den Fælles Markedsordning for Landbrugsprodukter —
            
         VEDTAGET DENNE FORORDNING:
   Artikel 1
   I gennemførelsesforordning (EU) nr. 29/2012 foretages følgende ændringer:
   
               1)
            
            
               Som artikel 4a og 4b indsættes følgende:
               »Artikel 4a
               For olier, der er omhandlet i artikel 1, stk. 1, skal der på emballagen eller den tilhørende mærkning angives oplysninger om særlige betingelser vedrørende oplagring af olierne, som skal afskærmes mod lys og varme.
               Artikel 4b
               De obligatoriske oplysninger, der er omhandlet i artikel 3, første afsnit, og i relevante tilfælde oplysningerne, der er omhandlet i artikel 4, stk. 1, første afsnit, skal samles i det primære synsfelt som fastsat i artikel 2, stk. 2, litra l), i Europa-Parlamentets og Rådets forordning (EU) nr. 1169/2011 (6), enten på samme etiket eller på flere etiketter anbragt på samme beholder eller direkte på samme emballage. Disse obligatoriske oplysninger bør hver især være angivet i deres helhed i en ensartet brødtekst.
            
         
               2)
            
            
               I artikel 5, stk. 1, indsættes følgende som litra e):
               
                           »e)
                        
                        
                           For olier, der er omhandlet i bilag XVI, punkt 1, litra a) og b), i forordning (EF) nr. 1234/2007, må produktionsåret alene angives, når 100 % af emballagens indhold stammer fra dette produktionsår.«
                        
                     
         
               3)
            
            
               Artikel 6, stk. 2, første afsnit, affattes således:
               »2.   Med undtagelse af fødevarer i fast form, som udelukkende er konserveret i olivenolie, navnlig de produkter, der er omhandlet i Rådets forordning (EØF) nr. 1536/92 (7) og (EØF) nr. 2136/89 (8), hvis det i mærkningen uden for ingredienslisten ved ord, billeder eller grafiske fremstillinger fremhæves, at der er olie som omhandlet i artikel 1, stk. 1, i nærværende forordning i et andet levnedsmiddel end de i stk. 1 i nærværende artikel omhandlede, skal varebetegnelsen for det pågældende levnedsmiddel efterfølges direkte af en angivelse af den procentdel, som den tilsatte olie som omhandlet i artikel 1, stk. 1, i nærværende forordning udgør af levnedsmidlets samlede nettovægt.
            
         
               4)
            
            
               Artikel 7, stk. 2, udgår.
            
         
               5)
            
            
               Som artikel 8a indsættes:
               »Artikel 8a
               Hver medlemsstat kontrollerer rigtigheden af angivelserne på mærkningen, bl.a. overensstemmelsen mellem produktets varebetegnelse og emballagens faktiske indhold, på grundlag af en risikoanalyse, jf. artikel 2a i forordning (EØF) nr. 2568/91. Hvis der konstateres uregelmæssigheder, og den på mærkningen opgivne fabrikant, pakkevirksomhed eller forhandler befinder sig i en anden medlemsstat, anmoder den berørte medlemsstat om en kontrol i henhold til artikel 8, stk. 2.«
            
         
               6)
            
            
               Artikel 9, stk. 1, første afsnit, affattes således:
               »1.   Uden at dette berører sanktioner, der er fastsat ved forordning (EF) nr. 1234/2007 og ved artikel 3 i forordning (EØF) nr. 2568/91, sørger medlemsstaterne for, at der iværksættes sanktioner, som skal være effektive, stå i rimeligt forhold til overtrædelsen og have afskrækkende virkning, i tilfælde af, at nærværende forordning overtrædes.«
            
         
               7)
            
            
               Artikel 10 affattes således:
               »Artikel 10
               Senest den 31. maj hvert år sender de berørte medlemsstater Kommissionen en rapport om det foregående år med oplysninger om følgende:
               
                           a)
                        
                        
                           kontrolanmodninger, som er modtaget i henhold til artikel 8, stk. 2
                        
                     
                           b)
                        
                        
                           igangsatte kontroller og kontroller, som er igangsat i tidligere produktionsår, men endnu ikke afsluttet
                        
                     
                           c)
                        
                        
                           kontroller, som er igangsat i medfør af artikel 8a og forelagt efter modellen i bilag XXI til forordning (EØF) nr. 2568/91
                        
                     
                           d)
                        
                        
                           opfølgninger af foretagne kontroller og gennemførte sanktioner.
                        
                     I rapporten skal disse oplysninger opdeles på kalenderår, hvor kontrollen er igangsat, og på overtrædelsestype. Hvis der har været særlige vanskeligheder, anføres disse, og det samme gør eventuelle forslag til forbedring af kontrollen.«
            
         
               8)
            
            
               Som artikel 10a indsættes:
               »Artikel 10a
               De meddelelser, der er nævnt i denne forordning, sendes i overensstemmelse med bestemmelserne i Kommissionens forordning (EF) nr. 792/2009 (9).
            
         Artikel 2
   Produkter, som opfylder bestemmelserne i gennemførelsesforordning (EU) nr. 29/2012, og som er fremstillet og mærket i Unionen eller indført i Unionen og overgået til frit forbrug inden den 13. december 2014, må afsættes, indtil lagrene er opbrugt.
   Artikel 3
   Denne forordning træder i kraft på syvendedagen efter offentliggørelsen i Den Europæiske Unions Tidende.
   Den anvendes fra den 13. december 2014. Artikel 1, nr. 7), i nærværende forordning vedrørende artikel 10, litra c), i gennemførelsesforordning (EU) nr. 29/2012 anvendes dog fra 1. januar 2016.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 13. december 2013.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 299 af 16.11.2007, s. 1.
   
      (2)  Kommissionens gennemførelsesforordning (EU) nr. 29/2012 af 13. januar 2012 om handelsnormer for olivenolie (EUT L 12 af 14.1.2012, s. 14).
   
      (3)  Europa-Parlamentets og Rådets forordning (EU) nr. 1169/2011 af 25. oktober 2011 om fødevareinformation til forbrugerne, om ændring af Europa-Parlamentets og Rådets forordning (EF) nr. 1924/2006 og (EF) nr. 1925/2006 og om ophævelse af Kommissionens direktiv 87/250/EØF, Rådets direktiv 90/496/EØF, Kommissionens direktiv 1999/10/EF, Europa-Parlamentets og Rådets direktiv 2000/13/EF, Kommissionens direktiv 2002/67/EF og 2008/5/EF og Kommissionens forordning (EF) nr. 608/2004 (EUT L 304 af 22.11.2011, s. 18).
   
      (4)  Kommissionens forordning (EØF) nr. 2568/91 af 11. juli 1991 om kendetegnene for olivenolie og olie af olivenpresserester og de i den forbindelse anvendte metoder (EFT L 248 af 5.9.1991, s. 1).
   
      (5)  Kommissionens forordning (EF) nr. 792/2009 af 31. august 2009 om gennemførelsesbestemmelser for medlemsstaternes formidling til Kommissionen af oplysninger og dokumenter som led i gennemførelsen af de fælles markedsordninger, ordningen med direkte betalinger, fremme af landbrugsprodukter og ordningerne for fjernområderne og øerne i Det Ægæiske Hav (EUT L 228 af 1.9.2009, s. 3).
   
      (6)  Europa-Parlamentets og Rådets forordning (EU) nr. 1169/2011 af 25. oktober 2011 om fødevareinformation til forbrugerne, om ændring af Europa-Parlamentets og Rådets forordning (EF) nr. 1924/2006 og (EF) nr. 1925/2006 og om ophævelse af Kommissionens direktiv 87/250/EØF, Rådets direktiv 90/496/EØF, Kommissionens direktiv 1999/10/EF, Europa-Parlamentets og Rådets direktiv 2000/13/EF, Kommissionens direktiv 2002/67/EF og 2008/5/EF og Kommissionens forordning (EF) nr. 608/2004 (EUT L 304 af 22.11.2011, s. 18).«
   
      (7)  Rådets forordning (EØF) nr. 1536/92 af 9. juni 1992 om fælles handelsnormer for tun- og bonitkonserves (EFT L 163 af 17.6.1992, s. 1).
   
      (8)  Rådets forordning (EØF) nr. 2136/89 af 21. juni 1989 om fælles handelsnormer for sardinkonserves og varebetegnelser for sardinkonserves og sardintypekonserves (EFT L 212 af 22.7.1989, s. 79).«
   
      (9)  Kommissionens forordning (EF) nr. 792/2009 af 31. august 2009 om gennemførelsesbestemmelser for medlemsstaternes formidling til Kommissionen af oplysninger og dokumenter som led i gennemførelsen af de fælles markedsordninger, ordningen med direkte betalinger, fremme af landbrugsprodukter og ordningerne for fjernområderne og øerne i Det Ægæiske Hav (EUT L 228 af 1.9.2009, s. 3).«